## Naredba o poduzimanju mjera za sprječavanje širenja i suzbijanje krumpirova raka, koji prouzrokuje gljiva Synchytrium endobioticum (Schilb.) Perc.

### NN 72/2006 (30.6.2006.), Naredba o poduzimanju mjera za sprječavanje širenja i suzbijanje krumpirova raka, koji prouzrokuje gljiva Synchytrium endobioticum (Schilb.) Perc.

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

1731

Na temelju
članka 10. stavka 4., članka 11. stavka 5., te članka 14. stavka 4., a u
svezi s člankom 50. Zakona o biljnom zdravstvu (»Narodne novine«
br. 75/05), ministar poljoprivrede, šumarstva i
vodnoga gospodarstva donosi

## NAREDBU

### O PODUZIMANJU MJERA ZA SPRJEČAVANJE ŠIRENJA I SUZBIJANJE KRUMPIROVA RAKA, KOJI PROUZROKUJE GLJIVA

### *Synchytrium endobioticum (Schilb.) Perc.*

Predmet

Članak 1.

Ovom se
Naredbom propisuju mjere koje se poduzimaju za sprječavanje širenja i
suzbijanje krumpirova raka, koji prouzrokuje gljiva
Synchytrium endobioticum (Schilb.)
Perc.

Poseban nadzor

Članak 2.

Radi
utvrđivanja prisutnosti uzročnika krumpirova raka, provodi se poseban nadzor
u skladu s godišnjim programom iz članka 14. stavka 2. Zakona o biljnom
zdravstvu.

Izvješćivanje

Članak 3.

Ako posjednik
bilja, biljnih proizvoda i drugih nadziranih pred­meta ili bilo koja druga
osoba uoči simptome krumpirova raka ili posumnja na pojavu uzročnika te
bolesti, obvezan je o tome odmah izvijestiti nadležnoga
fitosanitarnog inspektora, koji o tome odmah izvješćuje nadležnu
upravu Ministarstva poljoprivrede, šumarstva i vodnoga gospodarstva (u
daljnjem tekstu: Ministarstvo).

Utvrđivanje
zaraze

Članak 4.

(1) U slučaju
sumnje na zarazu uzročnikom krumpirova raka,
fitosanitarni će inspektor uzeti službene uzorke tla i bilja te ih
poslati na laboratorijsku analizu Zavodu za zaštitu bilja u poljoprivredi i
šumarstvu Republike Hrvatske.

(2) Zaraza
uzročnikom krumpirova raka utvrđuje se metodama koje preporučuju Europska i
mediteranska organizacija za zaštitu bilja (EPPO) ili Europska unija, te
drugim međunarodno priznatim metodama.

Postupak u
slučaju zaraze

Članak 5.

(1) Kad se
laboratorijskom analizom uzoraka tla ili bilja utvrdi zaraza uzročnikom
krumpirova raka, fitosanitarni će inspektor
parcelu s koje uzorak potječe označiti kao zaraženu i odrediti sigurnosno
područje dovoljno veliko da osigura zaštitu okolnih površina.

(2) Parcela se
razumijeva zaraženom ako se i na samo jednoj biljci s te parcele pronađu
simptomi zaraze uzročnikom krumpirova raka.

Mjere u
slučaju zaraze

Članak 6.

U slučaju
zaraze uzročnikom krumpirova raka, fitosanitarni
će inspektor, ovisno o okolnostima, narediti jednu ili više sljedećih mjera:

1. uništenje
ili odgovarajuće tretiranje gomolja i cime krumpira koji potječu sa zaražene
parcele, na takav način da se uništi uzročnik krumpirova raka, a ako više
nije moguće utvrditi odakle potječu zaraženi gomolji i cima, uništenje ili
tretiranje cjelokupne količine u kojoj su nađeni,

2. čišćenje i
dezinfekciju strojeva, prijevoznih sredstava, skladišta i njihovih dijelova,
ili drugih objekata i predmeta koji su se koristili pri obradi tla ili
skladištenju zaraženog krumpira ili su bili u dodiru sa zaraženim tlom,
primjenom odgovarajućih metoda, koje isključuju mogućnost širenja uzročnika
krumpirova raka,

3. zabranu
uzgoja krumpira na zaraženoj parceli,

4. zabranu
uzgoja sveg drugog bilja na zaraženoj parceli, ako se podzemni dijelovi toga
bilja iznose s te parcele,

5. zabranu
uzgoja na zaraženoj parceli svih biljaka namijenjenih presađivanju, kao i
njihovo spremanje na toj parceli,

6. ograničenje
uzgoja krumpira u sigurnosnom području na uzgoj samo onih sorti
merkantilnoga krumpira koje su otporne na patotipove
uzročnika krumpirova raka utvrđene na zaraženoj parceli,

7. druge
mjere, kad je to prijeko potrebno za suzbijanje i sprječavanje širenja
uzročnika krumpirova raka.

Otpornost
sorata

Članak 7.

(1) Otpornost
sorata krumpira na pojedini patotip uzročnika
krumpirova raka utvrđuje se metodama koje preporučuju Europska i
mediteranska organizacija za zaštitu bilja (EPPO) ili Europska unija, te
drugim međunarodno priznatim metodama.

(2) Razumijeva
se da je sorta krumpira otporna na određeni patotip
uzročnika krumpirova raka ako na zarazu njime reagira tako da ne postoji
opasnost od sekundarne zaraze.

(3) Kad je
otpornost sorte krumpira na pojedini patotip
uzročnika krumpirova raka dokazana u drugoj zemlji, priznaju se rezultati
testiranja provedenih u toj zemlji, ako nisu u suprotnosti sa stavkom 1.
ovoga članka.

(4) U slučaju
pojave uzročnika krumpirova raka, Ministarstvo će u »Narodnim novinama«
objaviti popis sorata krumpira za koje je, metodama iz stavka 1. ovoga
članka, dokazano da su otporne na utvrđene patotipove
uzročnika krumpirova raka.

Ukidanje mjera

Članak 8.

Mjere iz
članka 5. stavka 1. te članka 6. ove Naredbe ukidaju se jedino u slučaju kad
se metodama iz članka 4. stavka 2. ove Naredbe utvrdi da uzročnik krumpirova
raka nije više prisutan na zaraženoj parceli.

*Zabrana uzgoja
uzročnika krumpirova raka*

Članak 9.

Zabranjen je
uzgoj uzročnika krumpirova raka.

*Iznimke od
propisanih mjera*

Članak 10.

Ministarstvo
može dopustiti iznimke od mjera propisanih člankom 6. i 9. ove Naredbe, za
pokusne i znanstvene svrhe ili za potrebe sortne selekcije, pod uvjetom da
se time ne narušava nadzor nad uzročnikom krumpirova raka i da nema
opasnosti od njegova širenja.

*Stupanje na
snagu*

Članak 11.

Ova Naredba
stupa na snagu osmoga dana od dana objave u »Narodnim novinama«.

Klasa:
011-02/06-01/60

Urbroj:
525-1-06-2

Zagreb, 13.
lipnja 2006.

Ministar

poljoprivrede, šumarstva

i vodnoga gospodarstva

**Petar Čobanković, v. r.**

Naredba, NN 72/2006-1731